
ОТГОВОР НА ВЪПРОС № 74,  

И ПУБЛИКУВАН НА 07.10.2011 г.
ВЪПРОС № 74 
Уважаеми дами и господа,
във връзка с процедура BG161PO003-1.1.05 „Разработване на иновации от стартиращи предприятия” моля да ми отговорите, дали за оценяването на управленческия и иновативния капацитет на кандидата (т. 3.1 и 3.2)
1. експертният персонал може да бъде назначен на 4 часов трудов договор като консултант  по проекта, с който се кандидатства 
2. експертният персонал може да бъде назначен на 4 часов трудов договор като консултант  по проекта, с който се кандидатства, без възнаграждение
3. ръководният персонал може да се състои от двама човека, назначени съответно по на 4 часов трудов договор 
4. Допустими ли са термини на английски език в описанието на проектното предлижение
5. Може ли студенти да бъдат наети като експерти по време на проекта за срок от 3 до 6 месеца и това допустими разходи ли са? Трябва ли предварително да са заложени в бюджета и как?
С уважение, Илияна Йорданова, 02.10.2011 г.
ОТГОВОР № 74 
1., 2. и 3. Следва да имате предвид, че  посочените във Вашия въпрос т.3.1 и т. 3.2. от Формуляра за кандидатстване имат отношение към извършваната на подетап „Техническа оценка на проектните предложения” оценка относно опита (като реализация и/или участие в изпълнението) на ръководния персонал на кандидата в областта на управлението и организацията на дейности, свързани с разработване на иновативни продукти, процеси или услуги, както и опита на ръководния или експертния персонал в извършване на научноизследователска и развойна дейност, програми и проекти за научни изследвания. Съответстващ брой точки по този критерии се поставя по отношение на кандидати, чийто експертен персонал е нает към момента на кандидатстване.

В тази връзка, към момента на подаване на Формуляра за предварителен подбор не е поставено задължително изискване експертният/ръководният персонал да бъдат назначени на договори в дружеството-кандидат. Но в случай че желаете при оценката на цялостното проектно предложение да бъде взет предвид иновативния капацитет, квалификацията в съответната научна област и управленския капацитет на този персонал, следва да удостоверите чрез съответните договори (трудов договор за експертния персонал и договор за управление на ръководния персонал), че те са част от ръководния или експертния персонал на фирмата.
Допълнително, следва да имате предвид, че в случай че в рамките на изпълнение на дейностите по проекта предвиждате наемането на експертен персонал на трудов договор за минимум 4 часа, то той трябва да бъде част от експертите, които са необходими за осъществяването на дейностите, свързани с разработването на иновативния продукт, процес, услуга, т.е. експертният персонал не може да изпълнява общи функции, попадащи под посоченото от Вас определение „консултант по проекта”.  

Допълнително, следва да имате предвид и хипотезата, при която Вие се намирате в трудовоправни отношения с дадено физическо лице (например, експерт нает при 4-часов работен ден), като в такъв случай същото лице не би могло да бъде изпълнител на външни услуги, възложени му от кандидата по реда и условията на ПМС 55/2007 или ЗОП/НВМОП, поради съществуващ конфликт на интереси. 
4. В случай че терминологията, свързана с конкретния иновативен продукт/процес/услуга, който/която желаете да разработите по проекта, няма съответните аналози в превод на български език, бихте могли да използвате термина на английски език, като ако желаете може в скоби да опишете на български език какво означава той. Допълнително, следва да имате предвид, че техническата и финансова оценка на постъпилите проектни предложения се извършва от външни експерти – специалисти в съответната научна област, за които използваните от кандидата специфични термини на английски език не би следвало да създадат затруднения.  
5. Съгласно т. 2.3.1.2. „Специфични допустими разходи” от Насоките за кандидатстване по процедурата сред допустимите разходи по проекта са посочени възнаграждения, включително за здравни и осигурителни вноски за сметка на работодателя за максимум 5-ма експерти, наети трудов договор за минимум 4 работни часа на ден. За посочения експертен и квалифициран персонал, който се наема с цел да бъдат изпълнени успешно предвидените по проекта дейности, във Формуляра за кандидатстване, в раздел II, т. 6.1.1. кандидатът задължително представя информация относно изискванията, които има по отношение на образование, квалификация, професионален опит и функции – отговорности и задължения на тези служители. В случаите, когато проектното предложение предвижда да бъдат изплащани възнаграждения на такъв персонал, това следва да бъде отразено и в бюджета на проекта – Приложение Б, като съответните разходи се посочат в т. 2 „Разходи за възнаграждения, включително за здравни и осигурителни вноски за сметка на работодателя на квалифициран персонал, необходим за изпълнението на дейностите, включени в проектното предложение”.  

Предвид изложеното, следва да прецените до каква степен студенти ще съумеят да отговорят на Вашите изисквания по отношение на образование, квалификация и професионален опит, необходими за успешното изпълнение на дейностите по проекта.  

